## Nuria Martínez assegura que la Generalitat continuarà impulsant mecanismes legals per a protegir els drets d’usuaris i professionals sanitaris

*** La consellera participa en l’acte inaugural del VIII Congrés de Dret Sanitari de la Comunitat Valenciana
* La titular de Justícia reclama fons a l’Estat perquè es puga aplicar correctament la Llei ELA en la Comunitat Valenciana**

La Generalitat continuarà impulsant mecanismes legals per a protegir els drets d’usuaris i professionals sanitaris, “per a garantir que qualsevol ciutadà que veja vulnerat els seus drets puga accedir a l’Administració de justícia en condicions d’igualtat. Tot això a pesar de no comptar amb els recursos necessaris a conseqüència de l’infrafinançament estructural que patix la nostra comunitat”.

La consellera de Justícia i Administració Pública, Nuria Martínez, ha pronunciat estes paraules durant l’acte inaugural del VIII Congrés de Dret Sanitari de la Comunitat Valenciana, que s’ha celebrat a Alacant.

Esta octava edició del congrés ha acollit diferents taules de debat en les quals s’han abordat qüestions que afecten este binomi que és el dret i la salut, i s’ha posat en valor el dret a la salut com a dret universal, com és el cas de la salut mental, els mètodes alternatius en la resolució de controvèrsies sanitàries, o les agressions a professions del sector de la salut i s’han analitzat també normes tan noves com la Llei ELA.

**Llei ELA: una norma necessària que requerix finançament**

La consellera Martínez ha recordat que la Llei ELA suposa un avanç substancial en la millora dels servicis d’atenció i suport tant per als qui patixen la malaltia com per a les seues famílies i ha explicat que “per al desenrotllament d’esta norma, que ens correspon executar a les comunitats autònomes, s’hauria d’haver dotat per part del Govern d’Espanya dels recursos addicionals amb què poder desplegar la llei”.

En este punt, la titular de Justícia ha assegurat que “la infradotació econòmica per part de l’executiu central desafortunadament no és una novetat”.

“En l’àmbit de les meues competències ja he viscut esta desconsideració amb l’aprovació de la nova Llei d’eficiència en el servici públic de justícia, que comporta una sèrie d’elevades inversions per a adaptar les estructures judicials per a les quals no se’ns ha dotat dels fons necessaris amb què dur a terme les reformes que porta aparellada esta nova norma”, ha recordat.

En este sentit, ha assegurat que “som conscients que, sense recursos suficients, l’esforç és major per a garantir la correcta prestació dels servicis públics, però els assegure que per a este Consell és prioritari tant oferir la millor atenció sanitària als ciutadans de la Comunitat Valenciana, com garantir la tutela efectiva dels seus drets i llibertats”.

Fecha: 18/09/2025